ลุ้น SET เช้าเทคนิเคิลรีบาวด์ ตามตปท.ฟื้นตัว-เก็งกำไรรายตัว
ลุ้น SET เช้าเทคนิเคิลรีบาวด์ ตามตปท.ฟื้นตัว เล็งนลท.เก็งกำไรช่วงรอปัจจัยบวกใหม่เข้ามา-ผลประชุมเฟดกลางสัปดาห์นี้ และจับตาประชุมศบค.ชุดใหญ่วันนี้
13 ธ.ค. 2564

นายถนอมศักดิ์ สหรัตน์ชัย ผู้ช่วยกรรมการผู้จัดการและหัวหน้าฝ่ายวิจัย บล.กรุงไทย ซีมิโก้ กล่าวว่า ตลาดหุ้นไทยเช้านี้คาดว่าจะปรับตัวขึ้นก่อนที่จะค่อยๆ ย่อตัวลง เนื่องจากตลาดหุ้นในภูมิภาคเอเชียเช้านี้ต่างปรับตัวขึ้นกัน ตามตลาดสหรัฐฯที่ฟื้นตัว โดยได้แรงหนุนจากการทำ Short Covering หลังจากที่ขายไปมากแล้วก็มีแรงซื้อคืนกลับมาบ้าง และรอดูปัจจัยบวกใหม่เข้ามา
ทั้งนี้ตลาดฯคงจะไม่เป็นลักษณะของการเล่นไล่ราคาหุ้น เนื่องจากยังต้องรอดูพัฒนาการเชื้อไวรัสโควิดสายพันธุ์โอมิครอนอยู่ และยังต้องรอดูการประชุมธนาคารกลางสหรัฐฯ (เฟด) ในช่วงกลางสัปดาห์นี้ด้วย
ส่วนบ้านเราก็รอติดตามการประชุมศูนย์บริหารสถานการณ์โควิด-19 (ศบค.) ชุดใหญ่วันนี้ ซึ่งน่าจะมีการปรับเกณฑ์โซนต่างๆ พร้อมให้แนวรับ 1,610-1,602 จุด ส่วนแนวต้าน 1,628-1,635 จุด